Et 13 år langt forhold er nået til vejs ende. Allan Busk har valgt at takke af som formand for LO Rebild. En position han har siddet på i 13 år. Siden LO Rebild blev stiftet i 2005 har foreningen haft Allan Busk siddende i formandsstolen. Inden da var han en årrække formand for LO Østhimmerland som den gang bestod af Skørping, Sejlflod og Arden kommuner. Nu har Allan Busk valgt at give formandsstolen videre til 30-årige Kasper Johansen. - Efter tæt på 20 år synes jeg, at det er på tide med nye kræfter på posten, og her mener jeg, at Kasper er den helt rette mand, siger Allan Busk. Ud over behovet for nye kræfter begrunder Allan Busk sin tilbagetræden med sin oprydning i diverse bestyrelsesposter og politiske hverv for at få mere tid til familien og sit primære job som formand for 3F Aalborg. Med skiftet indtræder Kasper Johansen i LO Aalborgs bestyrelse og her vil Allan Busk også stadig være repræsenteret, da formanden for 3F Aalborg naturligvis har en plads i den bestyrelse. Derudover vælger Allan Busk også af træde ud af økonomiudvalget i Rebild Kommune.

Referat:
Efter 13 år som formand for LO Rebild takker Allan Busk af ved årsskiftet og overlader pladsen til 30-årige Kasper Johansen.